HANOI,
VIETNAM  RAIS
wa Marekani, Donald Trump na Kiongozi wa Korea Kaskazini, Kim Jong Un walikutana
mjini hapa jana, ikiwa ni mara ya pili baada ya kukutana katika tukio la
kihistoria nchini Singapore, Juni mwaka jana. Wawili
hao walikutana mbele ya bendera sita za kila taifa, wakishikana mikono na kubadilishana
tabasamu wakati walipoungana kwa chakula cha usiku katika hoteli ya kihistoria
ya Hanoi, ambako Trump alitamka kuwa uhusiano wao ni mzuri. “Uhusiano
wetu ni maalumu mno,” alisema Trump katika moja ya kauli alizotoa kuhusu wao.  “Ni
heshima kuwa na Mwenyekiti Kim. Ni heshima kuwa pamoja naye,” alisema Trump,
ambaye mara kwa mara alimsifu kiongozi mwenzake huyo. Kwa
upande wake, Kim aliusifu uamuzi wa kishupavu wa Trump kufungua milango ya
majadiliano, ambayo Trump alionekana kuzungumza zaidi huku akiiahidi Korea
Kaskazini mambo mazuri. Trump, Kim
wala chakula pamoja Trump
na Kim walionekana kuchangamka na kuwa na mwonekano wa kirafiki wakati
walipoanza kukutana kwa chakula cha usiku. “Hakuna
kitu kama kuwa na chakula kizuri cha faragha cha usiku,” alitania Trump huku
akiamuru kupunguzwa kwa idadi ya waandishi waliokuwa wakichukua picha ndani ya
chumba. Wakiwa
wamekaa katika meza mviringo na Waziri wa Mambo ya Nje ya Marekani, Mike Pompeo
na Kaimu Mnadhimu Mkuu, Mick Mulvaney, Trump aliwataka wapigapicha kuhakikisha
yeye na Kim ‘wanatokeleza’ katika picha zao. “Tunatarajia
kuwa na kazi nyingi kesho,” Trump alisema na kuongeza baadaye kuwa
uhusiano wao ni maalumu sana. Ikulu
ya Marekani – White House ilisema uamuzi wa kuhusisha waandishi wachache wakati
wa chakula cha usiku ulitokana na unyeti wa mikutano hiyo.  Katibu
wa Habari wa Ikulu, Sarah Sanders alisema; “Kutokana na unyeti wa mikutano,
tuna nafasi chache kwa kundi dogo, lakini tutahakikisha uwakilishi wa wapigapicha,
TV, redio na magazeti katika vyumba vyote.  “Tunaendelea
na majadiliano, lakini daima tutahakikisha vyombo vya habari vya Marekani
vinapata nafasi kadiri iwezekanavyo.”  Mwandishi
mmoja, Vivian Salana alikosoa uamuzi wa White House akisema; “Awali Sarah
Sanders alitufahamisha hakuna mwandishi wa gazeti atakayeruhusiwa kutokana na
unyeti uliopo. Lakini wakati waandishi wenzetu walipoungana nasi kupinga,
wakaamua kumruhusu mwandishi mmoja wa gazeti.”  Kim amsifu
Trump kwa uamuzi wa kishujaa Kim
alisema mkutano wake wa pili na Trump unatokana na uamuzi wa kishupavu wa
kisiasa wa rais huyo wa Marekani. Akiwaambia
waandishi wa habari akiwa kando ya Trump jana, Kim alisema kumekuwa na fikra
nyingi, juhudi na uvumilivu baina ya sasa na tangu wakutane Juni mwaka jana nchini
Singapore. Kim
alisema ‘dunia ya nje’ imeshindwa kuuelewa vyema uhusiano wa Marekani na Korea
Kaskazini katika kipindi cha baada ya mkutano ule wa Singapore.  Alisema ana matarajio mkutano wa Hanoi utazaa
matunda kwa kila mtu. Kim
alisema wawili hao walikuwa na mazungumzo mazuri ya dakika 30 walipokutana kwa
chakula cha usiku jana.  Trump
aahidi kumsaidia Kim Akirejea
mpango wa Marekani wa kutumia vishawishi vya kiuchumi, ambavyo anaamini vitamshawishi
Kim kuachana na silaha za nyuklia, ambazo taifa lake limekuwa likizitengeneza
kwa miaka mingi, Trump aliiahidi Korea Kaskaini kuisaidia ifikie katika ustawi
mkubwa.  “Nadhani nchi yako ina uwezekano mkubwa wa
kupaa kiuchumi. “Nadhani
una wakati ujao mzuri kwa nchi yako, wewe ni kiongozi mkubwa. Nasi tuko nanyi tutasaidia
hilo litokee,” alisema Trump kumwambia Kim. Kim
naye alisema anashukuru kuwa wameweza kuvishinda vikwazo vyote na kukutana tena. Akijibu
hilo, Trump alisema; “Hii ni heshima ya kuwa na Mwenyekiti Kim, ni heshima
hakika kuwa pamoja Vietnam. “Inafurahisha
kuwa nawe, hakika tulikuwa na mkutano wenye mafanikio nchini Singapore Juni
mwaka jana. “Baadhi
ya watu wanataka kuona unaenda haraka, nimeridhika, nawe umeridhika. Tuna furaha
sana namna tunavyofanya.”  Wakati
waandishi wa habari walipokuwa wakipaza sauti kuuliza maswali yaliyoelekezwa
zaidi kwa Trump, si Kim wala mwenzake waliowajibika kuitikia. Mwandishi
mmoja alikuwa akiuliza kuhusu ufichuzi wa hivi karibuni wa mwanasheria wa
zamani wa Rais Trump, Michael Cohen.  Trump
alianza kuwasili Trump
alianza kuwasili eneo la mkutano, Hoteli ya Metropole, ambako alikuwa
akipungiwa mikono na watu waliojipanga mitaani pamoja na kupiga picha kwa simu
zao tangu akitokea hoteli aliyofikia ya J.W Marriott mjini Hanoi. Njia
aliyopitia kuna ubalozi wa Korea Kaskazini.  Msafara
wa Kim pia ulikuwa njiani kuelekea hotelini hapo akitokea Melia Hotel.  Walivyowasili
Vietnam Trump
aliwasili juzi mjini Hanoi akiwa na ndege ya Air Force One. Na akaandika kwenye
ukurasa wake wa Twitter; “Nimewasili Vietnam. Ahsanteni sana watu wote kwa
makaribisho mjini Hanoi. Umati wa ajabu na upendo mkubwa.” Kim
aliwasili kwa kutumia treni mapema juzi, baada ya safari ya siku tatu ambayo
ilikuwa ya umbali wa kilomita 3,000 kutoka mji mkuu wa Korea Kaskazini –
Pyongyang kupitia China. Kwa kufanya hivyo amefuata nyayo za baba na babu yake
waliopendelea kutumia usafiri huo. Hata
hivyo Kim anafahamika kupendelea ndege zaidi, uamuzi wa kutumia treni umetokana
na sababu za kiusalama zaidi kwa sehemu kubwa ikipitia taifa mshirika la China. Alitumia
sehemu ya mwisho ya safari yake kutoka mpaka wa Vietnam na China hadi Hanoi kwa
kutumia gari. Walinzi
wake waliwasili kwa ndege ya mizigo Walinzi
wa kiongozi huyo waliwasili Hanoi mapema Jumapili asubuhi wakiwa wamepanda ndege
ya mizigo ya Korea Kaskazini, Air Koryo Ilyushin-76. Makumi
ya wanaume warefu waliovalia suti nyeusi, mashati maupe na tai walionekana
wakishuka kutoka katika ndege hiyo kutoka Uwanja wa Ndege wa Kimataifa wa Noi
Bai wakishusha pia maboksi makubwa. Hata
hivyo, haikuweza kujulikana mara moja iwapo gari aina ya Limopusine la Kim
liliwasili Hanoi pia siku hiyo, baada ya juhudi za wanahabari kulitafuta kushindikana. Hata
hivyo siku moja kabla ya Kim kuwasili, gari hilo lilionekana mitaani likiwa
limezungukwa na walinzi. Ndege
hiyo chapa P-914 iliyotengenezwa mwaka 1990 ni ile ambayo ilibeba Limousine la
Kim na walinzi nchini Singapore wakati wa mkutano wa kwanza na Trump. WALINZI
WAKE WAWA KIVUTIO Kama
kawaida, walinzi 12 wa Kim walionekana kila alikokwenda na daima walikuwa kivutio
kwa walioshuhudia na vyombo vya habari. Kuwa
mmoja wa walinzi hawa wakakamavu wa Kim wanaokimbia kimbia kulikinga gari
kunahitaji zoezi zito la mchakato wa uteuzi kukiwa na mchujo mkali. Hutumika
kama ngao ya kiongozi huyo na huchaguliwa kwa ukakamavu wao, urefu, macho
makali, shabaha, sanaa ya mapigano na hata haiba nzuri.  Wote
ni askari kutoka Jeshi la Watu wa Korea (KPA) na huchaguliwa na wakala wa Serikali
ajulikanaye kama Central Party Office Number Six. SABABU ZA
KUFANYIA MKUTANO VIETNAM                                      Eneo
la mkutano wa kwanza wa Donald Trump-Kim- Singapore ilichaguliwa kwa sababu ni moja
ya nchi chache zenye uhusiano wa kidiplomasia na Marekani na Korea Kaskazini
pia. Hivyo,
kwanini Vietnam imekuwa chaguo la mkutano huu, ilihali kuna mataifa mengine
yenye sifa kama za Singapore au Vietnam? Korea
Kaskazini na Vietnam zina vitu vichache vinavyozifananisha. Yote
ni moja ya mataifa machache yaliyobakia yakiendekeza utawala wa kikomunisti.  Cuba
ingeweza kuchaguliwa lakini ipo ubavuni mno na Marekani kuweza kukubalika na utawala
wa Kim. Vietnam
huisaidia Korea Kaskazini kwa mafunzo na teknolojia katika maeneo kama vile
uzalishaji na kilimo. Pia
zote zimewahi kupigana vita kali na Marekani, lakini zilikuja kwenda njia
tofauti baadaye. Kaskazini
ilibakia kutengwa na dunia nzima kutokana na kuongozwa na familia moja inayotumia
mkono wa chuma dhidi ya watu wake wanaoishi katika umasikini mkubwa. Lakini
Vietnam ilibadilika kwa kuwa na mwelekeo mzuri katika uhusiano wa kimataifa ikiwamo
na Marekani na inashuhudia na ustawi.